
Për miratimin e rregullores për funksionimin e komitetit të nomenklaturës së mallrave

Në mbështetje të nenit 100 të Kushtetutës dhe të nenit 8 të ligjit nr.9461, datë 21.12.2005 “Për nomenklaturën e mallrave dhe tarifën doganore”, të ndryshuar, me propozimin e Ministrit të Financave, Këshilli i Ministrave

Vendosi:

1. Miratimin e rregullores për funksionimin e Komitetit të Nomenklaturës së Mallrave, sipas tekstit, që i bashkëlidhet këtij vendimi.
2. Ngarkohen Ministria e Financave dhe Drejtoria e Përgjithshme e Doganave për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Sali Berisha


Rregullore 
për funksionimin e komitetit të nomenklaturës së mallrave

1. Të drejtat dhe detyrat e kryetarit të Komitetit të Nomenklaturës së Mallrave
Kryetari i Komitetit të Nomenklaturës së Mallrave ka këto të drejta dhe detyra:
a) Mbledh Komitetin, të paktën dy herë në vit, por jo më shumë se gjashtë herë në vit;
b) Drejton mbledhjet e Komitetit;
c) Vendos për shqyrtimin në mbledhjet e radhës së Komitetit të kërkesave të paraqitura me iniciativën e vet ose me iniciativën e anëtarëve të Komitetit;
d) Përcakton mënyrën e formulimit të opinioneve për masat që duhet të përfshihen në nomenklaturën e mallrave dhe që janë në fuqi, ose të projektmasave që parashikon të ndërmerren.
2. Të drejtat dhe detyrat e anëtarëve të Komitetit të Nomenklaturës së Mallrave
Anëtari i Komitetit të Nomenklaturës së Mallrave, në mbështetje të ligjit nr.9461, datë 21.12.2005 (i ndryshuar) “Për nomenklaturën e mallrave dhe tarifën doganore”, ka këto të drejta dhe detyra:
a) Të marrë pjesë në mbledhjet e Komitetit, duke u njohur dhe përgatitur paraprakisht me materialet që do të shqyrtohen në atë mbledhje;
b) Të paraqesë kërkesat e institucionit që ai/ajo përfaqëson pranë Kryetarit të Komitetit, duke arsyetuar qartë dhe me të dhëna të detajuara çdo masë të propozuar;
c) Të bashkëpunojë për çdo të dhënë që mund të nevojitet gjatë shqyrtimit të masave të ndryshme, të cilat kanë të bëjnë me çështje të kompetencës së institucionit që ai/ajo përfaqëson, mbi të cilat do të vendosë Komiteti i Nomenklaturës së Mallrave.
3. Procedurat e zhvillimit të mbledhjes dhe vendimmarrja
3.1 Komiteti i Nomenklaturës mund të mblidhet kur është e nevojshme, edhe me propozim të Drejtorisë së Përgjithshme të Doganave, por gjithmonë me kërkesë të kryetarit. Drejtoria e Përgjithshme e Doganave ka të drejtë të kërkojë mbledhjen e Komitetit për:
a) përditësimin e nomenklaturës në fuqi të mallrave, sipas versionit të Nomenklaturës së Kombinuar BE;
b) shënime shpjeguese;
c) klasifikimin e mallrave në nomenklaturën e mallrave:


3.2 Mbledhjet e Komitetit janë të vlefshme vetëm kur në to janë të pranishëm më shumë se gjysma e anëtarëve të tij. Miratimi i nomenklaturës së mallrave bëhet me votim të hapur. Vendimi merret me shumicën e votave të anëtarëve të pranishëm. Në rastet e barazisë së votave, vota e kryetarit është vendimtare.
3.3 Në mbledhjet e tij, Komiteti, pas shqyrtimit të kërkesave për rishikim, të propozuara nga kryetari apo çdo anëtar, dhe pas shqyrtimit të nomenklaturës së përditësuar të propozuar nga Drejtoria e Përgjithshme e Doganave, dhe çështjeve që lidhen me të (shih pikën 3.1), del me një vendim në lidhje me kërkesën për rishikim të paraqitur. Vendimet e Komitetit në lidhje me nomenklaturën e mallrave vihen në zbatim nga sekretaria teknike, e cila përpilon variantin përfundimtar të nomenklaturës dhe kryen procedurat për miratimin e publikimit zyrtar të nomenklaturës së përditësuar, në mbështetje të nenit 2 të ligjit nr.9715, datë 16.4.2007 “Për disa shtesa dhe ndryshime në ligjin nr.9461, datë 21.12.2005 “Për nomenklaturën e mallrave dhe tarifën doganore”.
3.4  Sipas nenit 7 të ligjit nr.9461, datë 21.12.2005 “Për nomenklaturën e mallrave dhe tarifën doganore”, i ndryshuar, Drejtoria e Përgjithshme e Doganave shërben si sekretari teknike e Komitetit të Nomenklaturës së Mallrave. Kjo sekretari teknike ka këtë përbërje:
1. Drejtori i Vlerës, Tarifës, Origjinës dhe TVSH-së në Drejtorinë e Përgjithshme të Doganave (DPD).
2. Drejtori i Statistikës në DPD.
3. Përgjegjësi i Sektorit të Tarifës në DPD.
4. Përgjegjësi i Sektorit në Drejtorinë Juridike në DPD.
3.5 Sekretaria teknike përgatit programin e mbledhjes, të cilën ia paraqet kryetarit dhe vetëm pasi ky i fundit e miraton programin paraprak, ia dërgon çdo anëtari, të paktën tri ditë përpara mbledhjes së radhës.
3.6 Sekretaria teknike përgatit dokumentacionin e mbledhjes në përputhje me kërkesat përkatëse të Kodit Doganor të Republikës së Shqipërisë, të ligjit nr.9461, datë 21.12.2005, i ndryshuar, si dhe të çdo informacioni zyrtar të marrë nga institucionet ndërkombëtare për doganat, si dhe nga çdo institucion kombëtar që preket nga zbatimi i kësaj nomenklature.
3.7 Sekretaria teknike duhet që, të paktën një muaj përpara çdo mbledhjeje të radhës, të paraqesë te kryetari dhe çdo anëtar i Komitetit dokumentacionin, si dhe çdo dokument tjetër pune të përdorur prej tij. Sekretaria teknike informon Komitetin për asistencën e mundshme të marrë për zbatimin dhe përpilimin e nomenklaturës së propozuar.
4. Procesverbali i mbledhjes
4.1 Në çdo mbledhje mbahet një procesverbal, ku bëhet një përmbledhje e fakteve kryesore të mbledhjes: data dhe vendi i mbledhjes, anëtarët që morën pjesë, çështjet që u diskutuan, vendimet që u morën dhe rezultati i votimit.
4.2 Procesverbali mbahet nga sekretaria teknike dhe duhet t’i paraqitet për miratim të gjithë anëtarëve në fund të mbledhjes, ose në fillim të mbledhjes pasardhëse.
4.3 Pas miratimit dhe nënshkrimit të procesverbalit nga anëtarët, ai nënshkruhet nga kryetari dhe nga Sekretaria Teknike.
5. Shpërblimi i anëtarëve të Komitetit të Nomenklaturës së Mallrave
5.1 Për pjesëmarrje në mbledhje çdo anëtar i Komitetit shpërblehet në masën 5000 lekë për çdo mbledhje.
5.2 Fondet për shpërblimin e anëtarëve të këtij Komiteti përballohen nga buxhetet e miratuara për çdo institucion që ata përfaqësojnë.

